khistorydata/jeongjo-sjw-relations huggingface dataset:
정조 18년 · 목
疏略曰昨年大有八域均熟人心太康粒米狼戾宜有天心之致譴此臣所以每有戒康之心者也天之生才必將有用而蒐羅才行之敎諄複於筵席未見一人名登薦剡民國事務自多爲瘼未聞策及於矯捄此臣所以區區憂歎者也夫八域之大爲弊者無邑不有而莫如西土之爲切蓋關西量田已至年久元無我疆爾界之區別强者兼幷弱者坐失今若一經改量長廣尺數田形四標俱有移易不得之定制雖使奸鄕猾吏之騙簸手叚無所容僞於其間上而公家無漏結之失下而貪民無疊稅之冤此爲改量之不可少緩也況且西關之火田執卜尤爲一道之痼弊蓋火田耕墾之多少每因雨暘之調與不調自有陳起之不同而係是官長之私用故執卜之際每以已泩之最優年爲比總若値歲儉民饑而暘不調無所執卜而官長勒令依前比總則任掌輩移其不足之數加錄於原田之稅此貪民所以愈困也誠若改量元田明定卜數而嚴明疊稅之律雖在把束無敢爲加減則火稅移錄之弊自歸釐革矣還穀弊源以各邑穀簿多寡之不均也此專由乎自京司發賣之際不計各邑穀總之多寡只就穀貴邑發賣故一道之內年事之豐歉不同穀價之高下判異而荐歉之邑則逐年發賣庫無餘儲民無所賑貸以至移轉於他邑屢登之邑則逐年積置耗條漸殖一戶所受多至數三十包而秋捧之際隣族俱困今若自朝家定爲一切之法凡有發賣無論穀價之高下先就穀簿最多邑次次發賣則不出數年各邑之穀總可以均平而積年難保之民弊可以矯革矣西關各邑庫錢之弊又是民瘼之大者蓋庫債分給之際監軍輩受厚賂於富戶拔去分給秩又符同於破落無依之戶旣給又給與之分用及其秋捧之時遍徵於似族非族之類低仰官令威福在渠賄之多少存拔惟意鞭扑所及號泣載路以臣愚見莫如嚴明五家統之法逐統分給則監色等操縱索賂之弊自歸矯革矣關西戎政視他尤重帥臣行部之時列邑之軍物猶有可觀行伍且無闕額而布陣行操粗知坐作進退之方一自停巡之後各邑鎭將吏輩無所顧忌軍物杇敗摧折而無意修補行伍流亡老故而不卽塡代制置本意豈容如是苟非大歉則一年一巡點閱軍物及行伍固非大關民弊實禆於莫重邊鎭宜令廟堂申明舊制西路之置撥蓋爲邊民之警急也而難支之端莫如海西各站大抵海西有事則撥騎止於海西而無與於關西各站箕營有事則來往撥騎止於箕城而無與於箕城以西之各站安閫有事則來往撥騎止於安州而無與於安州以西之各站惟海西撥站則灣府安閫箕營來往之朝令邊報無不爲其湊合經過之路顧其馬料資給反不如關西故海西民人之一入撥軍者無不敗家流離而地方官勒定以饒戶饒戶又不能支堪人疲馬瘦殆無一年應役者此在平常無事之時猶尙如此況來頭彼此使星稠疊之際乎依關西近例撥將撥卒及馬料雜物幷令廟堂量宜區劃一以爲渠輩支堪之道一以重朝家置撥之法焉嶺南之迎日縣邑基挾大川濱大海地甚卑汚壬子大水一邑幾盡漂沒民或升木而圖生官亦登高而僅兌邑報民訴無不願移地倅無勢終不見施其情亦慽矣此亦特令廟堂詳探民情及時移建宜矣三日浦伐松作畓事至有道臣守宰論罪之敎蓋斫伐作畓時不能禁斷誠有罪矣今若因此朝令爲邑守者急於潰破其畓而芟刈方茁之禾穀則彼無識峽氓勤苦作農一朝失業殊甚可矜此宜申飭守宰徐待秋成後擧行尙未晚也道分八域邑列三百其爲弊瘼隨處皆然邇班名官之出宰者大則陳疏矯革小則報營釐改至若殘蔭冷武無勢微官徒見入井之赤子莫體分憂之素忱民無蘇瘼之日宜令廟堂行會各道各邑俾各條陳邑中事例民情報于備局裒成一帙而入啓留塵香案以備乙覽且令備局隨弊矯革必有補於弭災蘇瘼之道矣批以爾以遐土文臣求言之日首先應旨極爲可嘉諸條多有採用者卽令廟堂稟處
정조 18년 · 강
推忠淸水使尹範敍
정조 18년 · 목
政院以範敍今夏等褒貶啓本邊將無一人居下請推考從之
정조 18년 · 목
備局啓言戢盜之政前後禁飭何等申嚴而近來竊發之患終不寢熄請嚴飭京外另加察戢允之
정조 18년 · 강
備邊司以監試初試之不宜退行啓
정조 18년 · 목
備局啓言因大司諫林濟遠疏請監試初試退行事有草記之命矣一旱雖如此秋事姑未可判大比科之退行固不可遽然議到且今期限已迫鄕儒之爲占舍館前期數十日往赴試邑諸路同然今若退期則其在儒生之勞費恐反無益而有害原任大臣之意亦以爲少無異同請監試初試退行一款置之允之
정조 18년 · 강
命使行時海西僻邑守令勿爲出站支待吏隸依前擧行仍使直路地方官兼管檢察
정조 18년 · 목
備局啓言頃因冬至副使李在學所啓使行往來時海西一依關西例各道支供以乾價備送於沿路該邑之意行會矣卽見黃海監司李泰永狀則以爲本道直路只是七站而爲慮一站獨當之弊乃有三邑幷力之規僻路十四邑雖有遠地輸轉之弊比之直路五邑之處在孔途大小使星殆無虛日則苦歇懸殊反以列邑分管之事從又加之則財力不逮官民俱困仍舊之外實無良策各邑守宰之出待遠路多日癏曠此最爲弊凡使行時守令則勿爲出站而支供物種應役吏隸自各該邑依前備待使地方官兼管檢察則僻邑無曠務之難直路免添弊之端爲辭矣以外面驟看則關西海西似無異同若其事情實有判異向來之乍試旋罷職由於此至於地方官之兼管檢察旣除僻邑久曠之弊又無體例拘礙之端請幷依狀請許施使之定式施行允之
정조 18년 · 목
該府啓言長興前府使金翰周待寶城船隻之到泊添載穀物勢或似然而未及裝發先報月日難免違法之罪寶城前郡守閔琇則旣是原載邑而不有大同事目裝發則過限日子則先報監色則恣意代送者尤爲無狀請各杖八十收贖告身盡行追奪徒二年定配私罪施行允之又以翰周鐵原府龍潭驛定配琇文義縣德留驛定配啓請遣羅將押送允之
정조 18년 · 강
命汰當該司謁畿沿定配
정조 18년 · 목
刑曹以司謁金興大南陽府定配押送啓
정조 18년 · 강
備局以前典籍玄在默疏陳諸條回啓
정조 18년 · 목
備局啓言取見前典籍玄在默疏本則其一關西各邑量田事也關西量田之論厥惟久矣前後營邑之臣亦多有志未就或以爲浿江以北地勢難於尺量而北關之山多野少過於關西近來亦有改量之邑奚獨關西而不可令道臣詢採列邑事情民皆願之邑不爲弊則擇守令中可堪者先試一邑明知其有效於民國然後次次擧行爲宜其一各邑穀簿不均事也本道穀總隨其山沿多寡不均而近因朝家裒益之飭令三四僻邑轉移無處者外似無大叚爲病之患而直路各邑三沿數郡反有穀小之慮然京司發賣亦皆量其多寡酌定其元數雖因民情之願否或有臨時之闊狹必不至向來京差之惟貴是趨全無限節第加提飭俾無偏多偏小之弊其一關西各邑庫錢給債嚴明五家統之法分給事也本道債錢實爲痼弊若其名色則有勅庫債焉有民庫債焉又有本邑防役之債焉其弊雖有淺深爲瘼大抵同然守令中稍欲矯救者亦莫不以戶分或結不爲便而積成臥債難於拔本故剛明任怨者外每患因循以此疏辭關飭該道量其受弊最苦之邑以爲漸次蘇瘼之道爲宜其一關西帥臣行部之法申明舊制事也詰戎之政本道尤屬緊重則帥臣之久闕行部誠極疏虞若値少登之時斷然行之歲以爲常除非大歉切勿許停至於軍物之杇鈍軍伍之虛額雖非帥臣輪操一依昨年飭敎申明朔操則其爲效益別無損於輪操以此另飭爲宜其一海西撥站依關西例撥將軍糧料及馬料雜物區劃事也海西撥站之偏苦地勢卽然故年前申飭倍加嚴束至於公貨區劃雖有關西已例本道旣無可貸之貨糧料增設亦非遽議分付道臣商量事情另加顧恤爲宜其一迎日邑基有壅溺之患及時移建事也迎日邑基之還于舊基物論莫不以爲當然而移邑重事也豈可以他道一人之疏遽議移建令道臣爲先論理報來後稟處爲宜其一三日浦作畓處禾穀待秋禁斷事也名區作畓萬萬痛駭而若其禾穀之待獲與否自有營邑可以從長處斷幺麼之事不必更煩朝家知委以其疏語付之本道爲宜其一各道各邑弊瘼俾各條陳隨弊矯革事也所論無非可取而民邑之弊隨時增損守宰之見亦各異同若欲逐邑條陳則事面或近叢脞虛實又易相蒙而巨瘼則旣有道臣之採聞民隱則亦有繡衣之時行此則請姑置之允之
정조 18년 · 목
藥院啓請入診敎以昨再飮湯姑無明效夜間諸症當從醫官聞之勢將更試昨日議定之藥卿等勿爲入侍又啓言俄困醫官所傳伏承夜來症候無減寢睡全未穩着繼伏奉批旨以再昨飮湯姑無明效爲敎伏念聖心方切於望雲見今夜朝之候已多釀雨方寸之應知在不遠豈可以修省之誠獨不念保嗇之道乎已定之方文寧有更商乞賜入診敎以神氣不若夜朝此蓋彌留之餘藥未收效而然方文之加減自外足可爲之卿等勿爲入侍又啓言伏承批旨以神氣不若夜朝爲敎湯劑雖已煎入玉候旣未親承揆以事面寧不疏忽乞許入診敎以湯劑晚後一貼更爲煎入
정조 18년 · 강
進御加味連翹飮二貼
정조 18년 · 목
前方中加紫草茸一錢
정조 18년 · 강
命遣大臣設行祈雨祭
정조 18년 · 목
敎曰雨意漠然不卜日遣大臣祈雨于社壇明日受香仍命大提學洪良浩牌招製進五次祈雨祭祭文
정조 18년 · 강
遣吏郞摘奸諸執事淸齊
정조 18년 · 목
五次祈雨祭在再明也
정조 18년 · 강
飭三南未下直守令當日辭朝
정조 18년 · 강
命前江原監司沈晉賢拿處
정조 18년 · 목
禁府啓言因前敦寧參奉元有朋原情以當該觀察使以下冒犯者指名狀聞之意行會本道矣卽見前江原監司沈晉賢狀聞則以爲昨年十月敦寧府關辭中旣有筵稟判下之語故雖已防報該府果不得登時狀聞云其冒犯定式之罪不可置而不論當該監司沈晉賢拿問處之築筒時不能禁斷之守令請待其指名狀聞後勘處允之
정조 18년 · 강
江原監司李勉兢疏辭藩任賜例批
정조 18년 · 강
大司憲李在學上疏賜批
정조 18년 · 목
疏略曰聖候靜攝已閱屢旬凡所以格天弭災之道靡不用極每讀懇惻之敎誠不勝欽仰萬萬而至於診候之不許備例竊以爲過矣聖體康寧則天心底豫天心底豫則災沴自消位天地育萬物之功不外乎中和二字乃因憂勞之過中反致調護之失宜恐非所以心和氣和以召天地之和也伏願頻接診筵評議湯劑克盡致和之道今玆之旱或歸之氣數之適然而臣則以爲召災之端灼然可知殿下試思之向來之事朝野鼎沸大小波盪國不國而人不人者凡五晝夜矣如此而安得不召災乎邦之興喪係於一言如綸如綍人主所愼而殿下於私勝處欲勒制群下則必以不敢聞不忍聞之敎一諭再諭轉轉層加使群下耳雖承聞口莫敢道殿下非不知其乖當而要作箝下之資罔念遂非之戒書之史册播之八方貽累聖德莫大於此如此而安得不召災乎禁令者禁其可禁之謂也而殿下近日所禁之事卽民彝物則之不可禁者故無論賢愚貴賤皆曰此事雖有禁令決不敢奉承犯者相續莫可止遏公議之悶鬱已無可論國勢之傷損誠非細故如此而安得不召災乎噫今日之世道人心如水漸下莫可收拾雖以大體言之俗習之澆簿名節之委靡紀綱之不立奢侈之太盛民生之困悴財用之匱竭皆莫非干和致沴之端而若論目下事之最大者則臣之上所敷陳者是已殿下何所持難而不思所以答天譴慰人心之道耶古人之論救旱者輒以疏鬱導和爲先務聖念每在於欽恤飭敎屢勤於中外法曹之囚繫無多各道之審理頻行而坊曲之間猶有抱冤之類桁楊之下或多枉死之患雖以近日現發之數人事觀之可以推知宜命有司嚴飭諸道廣加探察俾無一夫之冤枉則雖在得雨之後亦爲疏導之方矣至於朝臣被謫者旣有罪名輕重不可一例擧論而如姜克成之可奬不可罪者乃於諸謫咸宥之日未蒙一視之恩尙在絕海之外此亦爲幽鬱之一端特降霈澤恐有光於聖德矣聞今農形道道各異邑邑不同來頭登歉不可判知備荒之說或近太早而豫之一字最是救民之要道去歲之餘穀有裕市肆之時直不踊貿取儲置正在此時宜令廟堂從長講確知委營邑以爲及今貿置之方而京外榷利之弊一切嚴禁俾無市價刀騰之患外此有補於荒政者竝令一一豫講井井得宜則姑舍方來之救荒亦爲目下之修省矣批以所陳當留意
정조 18년 · 강
副修撰李錫夏上疏賜批
정조 18년 · 목
疏略曰顧今國事一言以蔽之曰無可奈何譬之人身元氣澌綴癃癖頑據神丹妙劑莫可下手而若其最危惡至急迫不可晷刻坐視者卽懲討之不行也近日應旨之疏堆積公車莫不以懲討之先然言者蓋循例而言之殿下亦循例而應之若使言者劈危亡立至之機陳禍亂必作之形明白剴切有足驚發則殿下獨安得漫聽而泛應哉此下三行墨抹以下臣每一念至直欲斷脰決腹以證千秋而上而廊廟下而臺閣隨波蕩潏忽焉恬息問其故則曰殿下禁之也夫三司執法之論事體至嚴國是于是而取正公論于是而決正殿下之權惟在乎允與不允若其或停或發殿下初不得而與焉者也今日三司固或有罷軟如臣者然顧其職者我太朝立國之日爰初設置使之執憲特綱繩愆糾繆者殿下安得以一時之私意罔念四百年遵守之懿規而毀壞剗斲若是無難哉然所謂三司之論亦猶平城之干羽也向來非常之敎尙未還收則禍變之作明有前期處分之顚倒景色之蒼黃又一早晚間事然向來之事猶然出於不意苟幸無事而來頭之事期已先播令已先布愚夫愚婦無不預知若使一種不軌之徒屈指揣摩乘機竊發則國家將稅駕於何地耶上下阻隔則天地不交禍色彌亘則沴毒充熾恒暘之災職由於此殿下何不幡然改圖思所以消弭之方也噫病之方重必嬰二竪其一金鍾秀是也噫彼鍾秀千罪萬惡罄竹難寫而槪莫非人所不忍言之言人所不忍爲之事而人所不忍聽不忍當之境也擧兵之适夢詬罵之鏡雲人猶有聲罪而形言至於鍾秀人不忍聲罪而形言乃知人臣造罪到今極盡地頭反不能損其毫末也貫盈旣久包藏屢綻流竄之行無幾誅殛之論方張而居然全釋偃息郊畿凶肚益肆賊怙轉深逋藪聳肩鴟義投心慮及世道寧欲無吪臣謂還發配所亟正其罪則烹一貪臣猶日乃雨矧賊臣乎其黨與部曲蔓滋根據者不爲不多而其尤醜惡閃忽者沈煥之金履成是也煥之兇悖之論唱和如于喁文衡之薦轉授若衣鉢而及其向來事發樂院之會隱然立幟公坐之談極意斷腕一邊顧瞻一邊掉脫譎計慝態路人所知履成發跡於賊窩歧論於宗黨爲世指目厥惟久矣向來一疏陽盜斥絕之名陰試扶護之計忽地擔當忽地分疏其隱映出沒莫測端緖如螮蝀之莫指者與彼煥之一何相似如此之流殿下誠斥而遠之使朝著淸明陰沴消伏則亦足爲弭災之一助也噫科擧之制有國所重而至於三年大比尤是八路之所顒望也群髦蓄銳白戰俟時則豪門富戶借述倩書挾册帶傔之禁其可不申明嚴束使各盡才也乎年前照訖之修擧頗有實效多士稱便至於今年行會之乖錯多端令甲之弛張不明奔走京鄕去留靡定喧囂中外駭惑難解身爲禮堂擧條則如此發關則如彼使民惑於下怨歸於上未知其間有若別般商量而斷以一語曰此習不可長也幸賴殿下特降明旨瞻聆所及皆已洞知第其傳敎辭意特不禁鄕儒之赴京而人多錯看以爲法禁之弛縱覊縻之臣擘促滕牢約謝遣之書手急脚招還尤可痛者各司逢點之類使讀小學要應泮講以爲挾入之計貴遊雀躍寒畯癙憂高麗三日之譏載諸街路臣謂目下急務莫如益修嚴密之法使場屋淸而選擧精也噫不急之費昔人所惜無前之擧有司所愼惟彼總營之役何事之急而若是張皇也包絡名園橫連巨屋繚坦峻甍直犯翠微蓬萊宮闕實對南山則斲斷正脈平瞰禁籞得無未安自來綜密非曰不足罔恤經費之過濫從古謨猷所貴博採而不待詢謀之僉同此已過矣而設令本事眞箇緊急當此憫旱之時莫重華城之役猶且中止一營所須此胡大事斧鋸不息土木方張其于緩急輕重之分臣未知其穩當古所謂澤門之晢實興我役者無或近是雖以細節言之卿宰士夫之家多被壓臨或閉戶而縮伏或賣宅而遷從終南一帶屋價甚低怨詛載路是亦不可以已乎臣謂責諭該營俾卽停輟宜矣噫政柄之偏重其來久矣其所謂停望一事尤足以干和致災苟其黨援則雖復負犯至重釁累莫洗汲汲注擬惟恐不及若其酸醎不齊軌轍或殊則一有觸忤竝力枳塞謂之停望而古所謂停望者必以停望之由標付政案今也瞬目相通附耳相傳或坐一疏之擊奸或由一言之忤勢歲翻五六終不疏釋天㢠九重無由徹照以之私立已威莫敢攖批此習不破則國體無可尊之日天和無可召之望矣噫臺閣殿下之耳目而體例之隳損風稜之磨削莫近日若日前林濟遠之疏何爲而妄發也去就郞當四字雖在私室猶屬軟語況自爲諫官之長登諸章奏之文有若以臺閣去就嘗試仰質於君父者然切實之言固如是乎拚死生決性命闡明義理是在諫者其去其就有何郞當之可諉耶此言一出將使巽懦之臺臣得以籍口臣謂如此回互之論無令復發於堂堂諫諍之地宜矣噫顧今卿相之家無不廣占田庄驪楊沃壤湖沿巨壩跨郡沒縣一望無涯不滿千石自謂貪灶歲糶一庄人稱臥買民安得不困國安得不削乎今有一策可以免名田限田之勞弊而收其實效者卽著田於戶籍是已古者土田人民同載地官其在雅詩亦嘗竝稱肆我祖宗朝成憲嘗以版籍藏于戶曹本意所在蓋可知也顧今籍法只載奴婢不載田土抑何意哉今適式年當前收單在近臣謂知委中外使有田土者擧其字號第次著之於籍則法非難行事甚順便一則曰周知民戶之貧富可以分糶制役也二則曰存留官本可以襄息訟端也三則曰厚養廉恥可以懲戢貪風也夫貪風所以熾者以田產廣而稽考無由也若使一經雄藩膄邑而忽然倍蓯無田者頓爾多田雖有大膽厚顏不敢出此設有詭寄之弊一以戶籍爲斷則不瞬眼而攤均於貧人矣豈不賢於富而益富愈往愈甚也哉顧臣此說必多沮毀之論雜陳利害要爲熒惑之計若殿下斷而行之凡有同異之論俯賜條問則臣雖愚迷誓竭駑鈍如漢鹽鐵論之反復辨詰終有歸一之效也然田土之外婪鄙成俗猥瑣多名雄邑邸吏各色貢物問其本主則宰相參半列廛市坐該司年條考其時買則大夫居多是故此等下流皆有隱援聲勢高張有訟必克謨晝預講有訴必獲臣旣不能盡知亦不欲指的而覽臣此疏面發赬而心暗忸者想多其人殿下誠欲力行仁政必先痛革貪風庶爲治本之術也批以三司事設禁非得已亦豈不知其職之輕重乎南海宥還人事爲說何必若是如使情實如爾言其所正律豈待爾言可宥不可宥知莫如予沈煥之事忽地下石言皆不櫬煥之欲用之爾敢沮之乎金履成事其疏驟閱一過只取異於衆而擢用遠一履成豈足爲弭災之助乎監試初試時奸弊事誠如爾言奚特痛禁而嚴繩付之廟堂別加檢察如是而又或近似於疏中所論是誠有司非其人也總戎營役事曰直犯曰斲壓旣涉於不輕平瞰禁籞云云又何其言之容易旣無出擧條定奪之事決知非造設營舍則縱有一亭之締構寧或如彼其包絡橫連城役猶止營役不息等語亦何把持乃爾爾雖平說可否其所已之固非難事矣近日銓曹停望謬例事聞甚駭然年前因爭端嚴禁其規則近日擧行果何如令廟堂察飭林濟遠事嘗試之目回互之斥豈可輕加於人乎著田於戶籍事行不得之政不允
정조 18년 · 강
備局進北漢城餉糶糴變通節目
정조 18년 · 목
節目北漢之儲置餉穀以爲不虞之備糶糴取耗以備支放之資所係不輕而糴弊漸增昔之八萬石今堇爲二萬石舊還皆是員役保主人等虛名冒錄新還亦爲反秩之流來隱逋者也昨冬査櫛前後逋負次第現發分徵收捧之際畿民都民俱受其害實爲騷擾之端年前革罷部還時飭敎截嚴而時日稍久不無解弛之患若不竝與保還一體變通則京外之民實爲難支依經理廳不定移轉各邑之規復舊擧行之意筵稟定式合行事宜成出節目條列于左一革罷保部還移轉各邑者一則爲軍餉一則除民弊各邑或有稱頉不受去者歲末未及準捧者該邑守令自本廳草記論勘一各邑移轉依經理廳例分定於楊州坡州通津仁川富平高陽金浦交河安山陽川積城抱川果川衿川等十四邑而石數多寡一從各邑之大小參量舊例而分排一近來每多捧留停退代錢以致元穀之耗縮者大非重城餉之意毋論豐歉使守令領民受去待秋成亦爲領民竝耗輸納更毋敢捧留停退代錢道臣之請捧留停退代錢者施以違制之律未準捧邑守依舊例解由拘礙一陵卒驛卒等還虛名冒受引年預賣防納臥還之弊亦與保部還無異亦爲革罷各付於該地方官使之從實數分俵俾無紊亂之弊一僧倉還則僧徒不得入城無以派給京民別無弊端且各寺僧徒專以糶糴聊賴若作移轉則不無渙散之慮此則依前使總攝主管糶糴而或有濫給疊受侵撓京民之端則總攝及任保僧等各別重勘後穀物一一徵捧將校員役軍兵輩威脅僧徒勒受保還之弊難保其必無雖升合米潛相分給則與者受者各別重治一各倉還餉旣作移轉之後私給別還之弊一切防禁而雖一石半石如有犯者從後現發則城將以下各倉監色從重論勘一自今爲始修明舊典以舊米分給以新米留庫而城將以下各倉監官拘於顏私違越節目則依軍餉反作律各別重勘一北漢平倉員役保主人等房還改色還名色多歧一人所受將近數十石當秋難捧之弊職由於此此後各名色還一竝革罷依外邑統還例以洞還排巡分給俾無濫雜難捧之弊一今年分給之數各邑移轉一萬五千石僧倉分給四千六百十七石零北漢平倉洞還數百餘石而此後城餉若備四萬石則參量分數以爲半留半分之地雖過五六萬石分給之數毋過二萬石事亦爲定式一北漢還耗乃是每石一斗以一年應捧耗條磨鍊應下之數且値有閏之歲則不足爲三百餘石稱此分給則分給數多畿民亦將難支記簿錢中鳩聚一萬五百兩輸送畿營使之貿米三千五百石分授各邑依移轉捧留例元穀則捧留本邑耗條則每年歲前輸納以補支放之資而此與元移轉有異以米上納之際民弊亦不可不念毋論豐歉每石代錢四兩上納而此穀雖値停退未捧之時毋得混入事定式施行一各邑移轉道臣之不得請停退代錢捧留雖已定式若或有不得不停退除耗之時支放不足勢將如前請得原穀而放料則原穀又將耗縮誠甚可悶同是公穀而城餉比他穀體重且外方支放之需亦有給代之規北漢校卒比諸外方校卒緊歇自別日後若値停退除耗之時則耗條以京畿他衙門穀給代輸納以爲支放之資一北漢平倉募入之民筆罷保還之後旣無資賴之道亦有難保之慮略依保還時例春則每石依前三升秋則每石二斗內減其一斗除給保主人房以爲奠接之地移轉主人陵驛主人保主人等通融分食而監色員役等倉中雜費旣有各邑元移轉例依此擧行一耗條係是支放之資與他自別若或於保需米代錢之年一體代納則必有犯用元餉以錢分給之慮此後雖値保需米代錢之時耗條切勿代錢必以本色輸納一移轉受去領納之際各邑守令之往來比前步數北漢僧徒乃是守城之軍則責出藍輿之役極爲不當一切嚴禁如有犯者城將檢察枚報自本廳草記論勘
정조 18년 · 강
遣承旨馳詣杜稷奉審摘奸
정조 18년 · 목
五次祈雨祭在明也
정조 18년 · 목
藥院請入診敎以昨夜諸症近日中甚若問于入侍醫官議藥可也尋命提調入侍
정조 18년 · 강
行五次祈雨祭于社壇
정조 18년 · 강
藥院請診賜批召見提調徐有防于重熙堂
정조 18년 · 목
藥院啓言攝享社壇明發齎誠議定湯劑昨不進御此時症候不瑕有損乞賜趁早入診敎以夜因客症着睡不得議定之藥姑停當否問于諸醫○予謂有防曰湯劑果已議定乎有防曰諸醫意見或有參差故姑未及指一停當矣予曰去夜所添客症似由濕痰之作俑又有似感非感之候此或由昨日受風之所出示耶有防曰卽令醫官入診詳察症候恐似好矣予曰唯洪郁浩周命新李敬培趙宗協等曰今以脈候論之左右三部皆爲沈緩姑無感脈之現著矣予曰欲進湯劑則當合何劑乎敬培曰疹癤之候易挾外氣連進涼散之劑亦涉惶悚姑爲停止恐似宜矣宗協曰外氣旣未見苦而熱候一向彌留則日前敗毒散進御四貼非不多矣而限二貼更爲進御恐似宜矣郁浩曰宗協敗毒散之言實爲精詳矣敬培曰近日新涼欲生未生此際感候似或易入此時湯劑之又以敗毒散進御終涉悶迫矣予曰提調退與諸醫詳議湯劑以入
정조 18년 · 강
命大臣卿宰及論思言責居留方伯之臣訪察冤鬱以聞
정조 18년 · 목
敎曰病中悶旱心焦血躁藥旣無效夜輒添谻而推戶瞻漢倬彼者昭回心香之上升固不敢必下土黔首喁喁之情庶徹高高而一雨久閟今爲四十曰此時五日不雨可敵春旱之數十曰十日不雨可敵數朔無麥無禾何以卒歲莫曰井泉不涸其涸可待莫曰沃壤無損所損可知諱災之言不足信而且觀諸道之狀驟霔所過往往有鋤犂之優渥城內外點滴莫霑靜言思惟咎在一人貶責之擧不敢以儀文而忽之旣減膳又撤樂惟避殿一事姑未頒示之者以今所處非正殿也然則目下修省之方當於何爲急大抵鬱以爲蘊結發之則舒泰或者不知不聞之中有冤莫達而怨莫伸冤怨干和警告日久予乃視若夢夢聽若漠漠莫卽覺悟歟咨爾大臣卿宰及論思言責居留方伯之臣各從聞知以答求助之思
정조 18년 · 목
疏略曰臣之衰癃昏聵職非其人不待臺言臣實自知不徒自知之明抑又通朝之所共知則今此臺言卽臣中心之所蘊而卽一世公共之議也殿下雖欲曲庇而不捨至以老成耆耇鄭重爲諭臣竊以爲古之人所以取年益高而德益邵者非取其年乃取其德也若不問其德之如何只以高年而取之則絳縣之老人亦可以爲國相耶臣之得參耆列直偶爾徒荷敷錫之洪造歌咏壽域之日月古人所謂德之一字初非可議於臣身而神識精力昏迷消鑠猶不能保少年血氣之性則徒取其年將焉用哉此所以臺評之峻發殿下雖欲曲庇不捨而不可得者也今臣一退不但在臣私義斷斷無疑在朝家張四維之政亦不可因仍苟置也明矣況臣周歲重任罪積瘝曠而今又左相由臣而橫罹端揆由臣而賢勞此莫非臣不忍明時之訣全昩進退之幾不能早自爲所之致也撫躬慚悚無面可顯伏乞鐫削仍治此時煩瀆之罪批以昨諭亦旣言之卿試思之朝有老成有國之幸也古人曰君子盡老蓋當時之大夫士爲君子惜其老而未嘗聞以盡老反咎君子也況居上相者從古耆艾居多今卿國之上相也朝廷之老成也予之授以上相亦以卿之老成也則初何心以委毗又何心而體諒乎予且聞之君人之御世群下之藉手莫不以四維爲重强其所不可强迫切督責使之失厥守枉厥志而曰惟予命是從惟予旨是循待庶僚尙甚不可矧乎大官予雖不德汚不爲此然卿之今番所遭非卿一人之所遭諸僚相之同一所遭也凡今在大臣之列者端揆一人外皆六十七十歲人卿以老決退代卿叨是任者擉不以老力辭乎大臣去就先務自重大臣重然後朝廷重卿若究理斯義不待敦勉之辛勤自有幡然而起者卿須念之哉自餘待登筵面敍更冀亟回前執速出視事仍命遣承旨傳諭又敎曰領相疏批傳諭承旨右承旨進去○承旨洪義榮書啓略曰臣敬奉聖批馳往傳諭於南部會賢坊臣父議政府領議政洪樂性所住處則以爲臣斷斷必退之義固已悉暴於前後疏牘而至於批旨中諸僚相同一所遭之敎臣愚死罪竊以爲不然也臣則年耄病痼忝位癏職自速臺論至若諸大臣則年紀旣不至篤老又況才識精力尤不可比論於臣之昏聵衰癃則豈有以臣之決退而從而力辭之理乎且如臣無似雖不敢以古大臣去就爲準而身居其瞻耐弹蹲仍則人必曰夫夫也年近八耋位躋上相貪戀寵祿遭此峻評而猶不知退云爾則貽羞朝廷當如何哉此臣所以區區守株迷不知變者也當聖候靡寧之時職忝藥院一味退處情禮俱缺方寸如灼雖於今日如蒙相職斥免之息則明當踢蹶趨簉於起居之班矣敎以明日更遣承旨敦諭顧今病思索漠難以構出敦諭則令政院代撰
정조 18년 · 강
總戎使鄭民始上疏賜批
정조 18년 · 목
疏略曰卽伏見副修撰李錫夏疏以總廳射亭事張皇爲說事實都屬架鑿語意多帶譏嘲而其中三四句語遣辭之危險旨意之怖懍直令人體粟心悸膽墜魂㩳戰慄而欲死臣於世故亦曾備嘗險艱而猶不料人心世道若是危怕實不欲泚筆較卞而第其爲說俱是人臣不忍言不忍聞者一有所犯萬戮猶輕亦安得不一暴事狀仰請死罪乎總廳備數軍門將官亦有射會而本廳初無射亭每朔輒借他營苟且掣礙不一其端一營之屬擧願設置射亭而適會守禦廳舊射亭之爲私家者斥賣云故措備物力取而爲射會之所此蓋挹白堂舊基則是地之設置家舍已過數百年中聞守禦廳之設營也建射亭於此繚以垣墻定其經界及出鎭廣州之時營廨則移設均廳射亭則賣與私家而更建一屋子於射亭之前遞相奠居亦多年所古人之周詳謹愼不比今人苟有一分未安未便之端決不當開基建舍於此地今臣之所措置者初非廣設營舍射亭卽守廳之舊亭而修葺之垣墻從守廳之舊址而修築之地是一也古而爲挹白堂中而爲守禦廳近而爲私家相傳累百年未聞有云云之說南麓閭舍基址之似此等比者何限而亦未聞有辭說擉於今日乃以直犯斲壓平瞰等至怖懍至危險之言忽然唱說勤加勘斷於身臣者抑何故也地與人遭其亦有幸不幸而然歟萬目所覩非可掩覆一番按査自當卞別臣焉敢一毫遮餙也亭是舊建也而未嘗加構一椽地是舊界也而未嘗聞廣片土包絡橫連初不近似縮伏遷徙何所指的旣置射亭不可無守直之所故撤去新建之屋移設數十間直舍於臺下平地則比之前規亦可謂有減無加而工役本不浩大十數匠手非久了當此不足謂勞衆則未及中止亦豈不識輕重而然乎此眞所謂欲加之罪何患無辭者也官師相規自是美風事有可言平說道理示以箴警則臣當樂聞而愧伏之不暇今乃不考前後之來歷不論事情之當否惟以構誣把持爲主隱然歸之於自臣創設直欲驅人於罔測之科是誠何心幾臣每讀古史至宒枕乾岡朝廷所賜之語未嘗不痛䜛言之罔極悲古人之所遭不意臣身又當此事不暇悲人而自悲者不幸近之臣戀結低回一味蹲據懷璧之罪臣實自作橫逆之來尙誰怨尤伏乞鐫免俾得以養病母畢餘生批以人言好付一笑隨處予當努力卿其勿辭從速行公
정조 18년 · 강
大司誎林濟遠上疏賜批許遞
정조 18년 · 목
疏略曰臣於日前應旨之章略附辭職之義矣忽有玉堂李錫夏之疏而詆斥無復餘地臣誠惝怳莫知其所以然錫夏之持臣者卽臣疏末端處義郞當四箇字而已此一語千臣甚事而若是斷斷也噫職不擧則身不出古義則然臣方以此自靖而亦嘗慨然乎近日臺閣之隨時覘勢乍出旋入者乃謂之以卽當旣以卽當論人則不欲同歸於卽當之意自在其中文勢語脈不難卞曉曾謂此儒臣之敏慧有此錯認耶況處義二字任改之以去就掇去首尾恣意抉摘此或偶失照檢而然耶臣旣不決性命闡義理一如言者之言則以此論臣臣當媿眼之不暇而拈出泛論他臺之句語把作操切臣身之資斧以臣迷滯之見反復思量終不知何事之爲嘗試某語之爲回互而嘗試卽人臣之極罪回互卽宵小之情態信口肆螫何太容易然儒臣亦豈有他意急於懲討未暇舒究橫加齒舌於沒關涉之過去說話言雖欠的心亦可尙題目之當否語意之緊歇又何必計較也第念臺職本重廉義而人言若是憯毒雖使耐弹如綿花者當之十重鐵限已在面前庚牌之下末由冒膺伏乞亟賜刊削批以不可强迫本職許遞
정조 18년 · 강
校理任希存上疏賜批
정조 18년 · 목
疏略曰人事和于下而後休徵應於上試觀今日之朝象可謂和乎向來危迫之機思之凛然言亦無補伊後禁令急於防川便成鐵限自夫臺閣之設何嘗有(刀削)聯箚之還給乎幸値求言之會得伸沫血之義天聽逾邈上下之阻隔有如今日輿憤之積鬱又如今日安得無今日之旱乎殿下若渙發德音亟允群請然猶不雨臣等當伏妄言之罪也我殿下一念圖治蚤夜靡懈凡於萬機之至微者與夫百司之應行者無不躬親臣固知殿下之心非樂於爲此而任之以事務能合聖意之一二者何人諮之以古實能及聖學之萬一者何人是以不顧聖躬之勞悴只欲萬機之無曠群下之心孰不憂悶而行之旣久習以爲常事皆仰成君道有亢極之慮人思苟免而國計無擔當底意以言乎廊廟則三公下行庶僚之事而每多體貌之自損六卿反爲序陞之窠而不問人器之相稱至如尋常行會非經稟裁則間多錯誤尙何以振肅頹綱彌綸世道乎以言乎臺閣則通擬之初旣不愼擇言議之際無足採用媕婀之習漸成時套欲論朝政則慮有不槪於上心欲效官邪則畏其見忤於勢家始或語口咄咄末乃緘口默默雖幸聖明在上朝廷無大奸巨慝若使有之果有如張綱之埋輪者乎才難之歎莫甚於近日而才不借於異代自是古人之確論以殿下之明睿默察滿朝之人才長短如其不才也則斥之退之如其才也則奬之拔之爲官而擇人委任而責成殿下垂拱於上不大聲笑而可以措國家於泰山磐石之安尙何患休徵之不致災異之不消乎批以所陳當留念矣
정조 18년 · 강
修撰朴崙壽上疏賜批
정조 18년 · 목
疏略曰災不虛生必有所召以臣愚見不過曰懲討之不嚴也言路之不開也(刀削)王章屈三尺之嚴三綱斁矣九法墜矣天之降災誠不足怪矣今殿下欲求消弭之策則先開不諱之門欲開不諱之門則亟允三司之請天人孚格災轉爲祥卽殿下一轉移間事也䫃今秋事之豐歉猶未判焉則朝家嗣歲之策不可不預講而昨年雖云稍登倉儲難保無欠分留之違式吏民之犯逋實爲耗縮之一大弊嚴飭諸道隨現重勘毋敢襲謬則庶可爲一分儲留之策矣至於山治穀簿之偏多偏寡最爲諸道之弊而究其弊源專由於營耗條之隨穀貴賤換名移錄也今若不計價直只從穀簿隨邑所在毋得改換名色則矯弊之政只在道臣之一行關事此不可不嚴飭而且三南統營穀所在邑則土禆遍行於列邑市直議定於倉色固己可駭而蓋統穀執錢之規只從會外則初非巡營所關由故直關列邑定數作錢而旣作之後還寢之關每多追到於封庫之際該邑擧行所當以錢則還給民間以穀則開庫追捧而於焉之際歲色迫至事勢末由故於是有從便之論或移當結錢或移補大同官民非不兩便其間數三朔雖是會外倉穀則虛留民錢則閒置又況守錢之難甚於典穀乎且比年以來乍作旋寢之關比比有之臨歲難捧率多官屬輩虛勘則此實爲反作之祶階吏逋之淵藪此後則統穀作錢行關之後毋得追後還寢之意令廟堂嚴飭俾社穀簿虛留之弊斷不可已也我國扇政湖南爲最有竹之邑不過數十餘處而營門分定已成年例最其中山戶至殘之邑尤爲難支之巨瘼境內之伐竹無處公貨之辦價無路則排戶收斂便成謬例每年竹價其數夥然大凡民役無論戶役結役當隨邑之大小而獨於扇竹無論邑大小一例分定以殘邑之戶應大州之役數無差等民之呼冤理勢固然今若以數十邑分定之數通一道從結排捧直自營門貿竹以用則扇政有專一之效民力無偏若之歎貿納之際中間宂費亦將不期除而自除臣於待罪南邑時習知此弊還朝之路歷見道臣始知南原紙弊之快革寔由於他邑之分力今於扇政亦用此例似合事宜令廟堂行關本道道臣從長變通俾有實效批以所陳當留意統營穀事令廟堂別加嚴飭俾勿如前扇政事亦令廟堂畵一嚴飭永革弊端
정조 18년 · 강
重推濟州牧使沈樂洙棍治監牧官金世珍
정조 18년 · 목
司僕以濟州年例進上馬體小品劣請該牧使重推允之又以癸丑甲寅兩年條封進馬二疋體小品劣請當該監牧官令該牧使重棍允之
정조 18년 · 목
因時囚文斗弘囚單命考律勘放後草記○金吾啓言文斗弘全羅監司李書九狀啓還穀事體至爲嚴重則鎭屬之逐年反作前後萬戶一不摘發壬子査正之日惟事瞞報幸値昨秋之稍登正宜彈誠振刷而數千石逋穀全無所捧二百包反作又有添數而彌縫掩覆虛錄報勘者尤爲無狀云請斗弘告身盡行追奪又五年禁錮洪州牧龍谷驛徒三年定配發遣府羅將押送允之
정조 18년 · 목
藥院啓請趁早入診議定湯劑敎以夜深後發熱姑未着睡而湯劑則若無其效姑爲停止
정조 18년 · 목
敦諭曰前諭後批罄宣予意而昨所遣者又是漢廷之曹窟則意謂卿忘小諒而存大體不日造朝及見書啓之來上一向引義無意膺命是豈予所望於卿者哉噫有國所重莫如耆耇之在朝詩書之所記述漢宋之所尊禮尙矣毋論我列聖朝黃閣故事可按也予之置卿元輔眷禮之去益隆摯者意實在此而言者反用爲論卿之資斧匪夷所思矧予靜攝之中雲漢在望不當以卿之去就屢煩酬應而此時嘗藥之任尤不容久曠玆遣喉舌之臣更布心腹之諭卿須卽起視事弘濟時艱○承旨李益運書啓以爲傳諭于領議政洪樂性所住處則以爲昨伏承疏批猥蒙不世之異數益切感惶之徵忱冒陳附奏恭竢處分千萬匪意恩諭荐降承宣儼臨且驚且惶罔知措躬之所玉候將攝之中緣臣無狀日貽酬應之勞而鈇銊之誅當被不被隆摯之恩愈往愈侈感泣之極懍慄穼切臣雖至愚至頑苟有一分省識則豈不知恩禮之不可虛辱義分之不可暫虧踢蹶趨簉仰承起居參聞議藥少伸焦鬱之下情而冥然若無知無覺不思變動之計者豈徒爲一身之廉防哉臣身一出則四方之嗤罵一世之譏嘲固無可言而相府之體貌由臣而不尊朝廷之羞辱由臣而莫甚此臣所以甘犯辜慢煩瀆之科而不敢爲冒昧進身之圖者也臣於此時以區區賤疾之狀仰瀆宸聽尤極悚蹙添一死罪而宿病添谻新症闖發神精倍加昏迷衷懇亦莫罄悉秪自伏地隕越惟願遄被嚴譴云矣
정조 18년 · 강
命捉治部隸之講試官拿問嚴處重推判尹尹師國
정조 18년 · 목
政院啓言卽伏聞京兆堂上之言則照訖講試官以部隸之不爲待令捉治各部下吏云部屬之不得推治自是定式則今此試官之違越笞治有關後弊請當該試官從重推考敎以部隸雖甚微賤旣有特敎定式雖於泮中科試亦勿自其處推治至有造給掌標木牌以爲憑據則曾未幾何有此犯科者本事姑無論其不遵特敎之罪萬萬駭然當該試官問名拿問嚴處不卽草記之判尹從重推考此後更有如此之弊切勿掩置事嚴飭京兆
정조 18년 · 강
諭諸道方伯以雨後農形登聞
정조 18년 · 목
敎曰夜下別諭以寓修省一分之思自朝霏霔晩乃滂沱渴望之餘歡天喜地同雲四低可占遠近之均洽得雨形止之登聞豈待此諭而憧憧之極有此申申幷與雨後農形後錄列邑狀聞事下諭諸道
정조 18년 · 강
復常膳法樂仍命社壇報謝祭兼行於時享
정조 18년 · 목
禮曹啓言限得雨間減常膳撤法樂有命矣今已得雨水標流下至爲五寸五分自今日依例復常膳法樂事請知委各該司允之敎以今日之霈然是豈意想之所及莫非冥庥陰隲之攸賜禮有報謝其敢或緩八月隔日今日所得之外入夜連爲霔下祈雨祭則停止社壇報謝祭當別爲涓吉時享在近別設則瀆以兼行磨鍊獻官執事昨日差祭人通瀜塡差牲幣用親行例祝文以叩謝之意大提學臨時牌招撰進添入於例用之祝
정조 18년 · 목
疏略曰臣之必欲丐免豈特爲人言而發也前後章箚之間筵席之上瀝血仰陳者蓋亦屢矣三載中書一味昏憒民憂國計徒致宵旰之勞世道朝象曾無振勵之效甚至三綱淪九法斁而袖手坐視莫之挽救孤恩負國已無可言重以癃廢之症深入骨髓行則蹣跚可駭入則呻楚難耐臣於近日每一點檢內而孤負若彼外而倡披又如此若使古之人當之宜其去不竢終日而只緣臣誠淺辭拙未能格天而得請屋漏之愧顏厚之歎豈待人言而自知哉臺臣之不以彼斥臣而只以此論臣者其意雖出於忠厚之風顧臣恬然癏曠之罪苟且蹲冒之狀尤可見於言語文字之外設使臣素無思退之心猶當惕然而悟瞿然而汗引去之不暇矧臣寤寐憧憧者惟在一遞而臺臣所言撞着其內愧之端也耶前此冒沒已足爲人笑囮今若憑恃寵靈放倒廉隅蹩蹩然依舊曳脚於廊廟之上其爲貽羞於淸朝取譏於有識又當如何也批旨雖以以此決退則朝廷不得爲朝廷大臣不得爲大臣縷縷爲敎而臣愚死罪竊以爲鼎折足當改人病脚當去此身一退然後朝廷無苟艱之歎大臣有其瞻之尊云耳伏願亟遞臣議政之銜俾司直之言無歸虛套守株之諒亦獲少伸不勝至祝批以元輔以老而遭謗卿以病而被彈老爲達尊之一病是旡妄之咎老與病何嘗爲卿等之累況自卿入相初無言病而廢務今乃以病而疵卿耶或其臨言强覓無所爲說反歸於露拙耶且其句語別無箚着於事爲在卿尤無所損卿須安心勿辭竢少間視事仍命遣史官傳諭
정조 18년 · 강
正言申龜朝上疏賜批
정조 18년 · 목
疏略曰言路卽有國之元氣懲討乃含生之彝性也今日三司合啓此何等撐天之義扶世之論而迺殿下靳允之不足付丙之付丙之不足設禁而沮之靑蒲無進伏之人白簡爲無用之資以致人不得爲人國不得爲國寧不凛然況當遇災求言之日懲討之政宜屬急務伏願亟收合啓中禁令俾開懲討之路馬褒奬忠節疏䆁冤鬱實爲弭災之一大政向來旋褒之典遍及京外愼獄之諭可感神明而擉姜克成一人尙在竄配中克成當日之擧是豈可己不己而勉强爲之者哉碎首之忱刳心之願滿廷臣僚孰無此心而克成一人忘生於倉卒之時沫血於危急之際論其擧措雖涉狂妄考其心跡實出忠憤此等之人可奬而不可罪也數朔海謫足致幽鬱之端況渠有老母情理矜惻此時宥䆁不害爲疏決之政臣謂巨濟府定配罪人姜克成亟賜宥還以光聖德焉應旨陳疏固當有懷必陳而副修撰李錫夏之疏言實浮薄事多駭妄雖以沈煥之金履成事言之條件各異叚絡懸殊則急於綱打强歸一套令人看來不滿一笑至於科場一說百人雖言之渠何敢發口乎渠之年前湖南之掌試也赴擧之儒禁亂之校幾十名同日蹂躪幷命於棘門之外慘毒殘忍未有此甚南來之說尙今憤惋渠何顏面游喙於科場事耶至於總營停役爲辭何如是憯刻也直犯平瞰等說殆有甚於王德用乾崗之䜛不意聖朝忠厚之風有此齷齪之言也至於前諫長疏中去就郞當四字可謂實際語也今日三司之情踪進退俱難使渠當之獨不郞當乎悶阨之極據實仰籲者何嘗有一毫嘗試回互之意耶至於停望一事銓家之袞銊全在政注如或得罪名義未勘公法者施罰之道只是停望今渠爲說未知有何挾雜而因渠一言而廢之則亦豈嚴隄防靖世道之意哉至於著田戶籍之說亦是渠壅塞膚淺之見有何多大利害乃以鹽鐵榷利之說質陳於聖明之前哉臣決知殃民病國必此人也況其邸人貢物列廛年條之說言之實醜渠以爲宰相參半大夫居多朝廷羞辱莫此爲甚臣未知何許鄙夫爲此陋習而渠旣口頭發說則必有耳邊聞名何不指的誰某而混圇說去使滿朝搢紳竝受難洗之辱哉此不過輕佻之性不顧前後悍愎之意專事惎間假托應旨敢售毒手此等之人不可置之於經幄之列臣謂副修撰李錫夏施以刊改之典斷不可已也仍伏念臣日前一疏草草莫甚不足以仰副求助之聖念俯伸圖報之微忱愧恧彌切而臣之老父暑泄一如前日離捨供職萬無其望伏乞亟賜遞免以安私分批以今番應旨自大官論列有不稱停者多特以求言之時不可輕勘言者一例付之含垢雖然爾疏之體叚亦甚駭眼爾亦可謂含垢中一人矣
정조 18년 · 강
南兵使李格以厚州冒入民戶待秋成逐出馳啓
정조 18년 · 목
狀啓以爲三水府使崔範星牒呈以爲厚州廢地各處民人多數冒入至于八十餘戶之多云臣營軍官金重晢卽爲發遣摘奸而冒入民人等爲先逐出形便使之圖畵以來矣摘奸軍官手本內厚州之蓮池坪祥覇坪都野坪等地流入民戶爲八十八戶人口爲一百九十名査問其原籍官則會寧茂山吉州明川三水甲山北靑等邑之民始自昨年秋冬次次流入或掘土爲幕斫木結巢姑未成人家貌樣翻土播種廣墾原野而一倂驅出則數百民人之狗衣繩笠者遮途泣訴曰渠等以各處貧殘流民無土無家轉而到此己皆經春結幕播穀以爲苟延保存之計矣今若棄此奔散則扶老携幼將不知塡壑於何處云臣竊料其事勢離土流來無他生涯之民猝地驅逐於麥嶺則顚連之患必如其所訴邊上事體雖極嚴重數百民生不可不念故以稟報廟堂後待秋收穫當爲逐出之意姑爲題送而亦爲往復于巡察使金華鎭處矣今此該邑鎭所報中松田麻田民人入居後彼人之莫售前習果有己驗若使蓮池等坪漸次實民如松田麻田之爲則彼人自可禁止云以摘奸軍官圖形及回告見之厚州一幅延袤周遭爲三百餘里土地膏沃峯巒重疊素稱出穀產蔘之地而一望荒廢人烟不通故彼人之潛越採牧恣意爲之則以其零星戍卒只恐生梗不能禁止邑倅鎭將全事彌縫邊政己不勝疏虞之歎而取考本營所在謄錄則厚州之初置僉使在於康熙甲寅而故相臣南九萬所建白者也其後十三年丙寅我國人犯越適出於厚州其時廟議以爲厚州土沃穀多故他處之人皆得糧於厚州爲越採之資云至於革罷矣奸民輩越採之糧何處不得而必以厚州之穀齎去犯越之患何處不然而獨於厚州地境偏責乎殊末知事理之必然而大抵邊上之民殷穀多自是國家之長策古人設置意亦有在厚州之復設誠甚便好而事係邊政臣不敢妄論而冒入之民不爲登時逐出以待秋成者己是溺職之失惶恐待罪厚州地形圖畵上送于備邊司請令廟堂稟旨分付敎以勿待罪事回諭
정조 18년 · 목
藥房請入診批以甘澍通宵民事萬幸入侍時議藥
정조 18년 · 강
召見藥院提調徐有防副提調鄭大容于重熙堂
정조 18년 · 목
承候也○有防曰夜間諸節俄從入侍醫官而聞知下情萬萬焦迫矣予曰昨夜以浮熱剌痛之症不得着一眼矣有防曰今則日熱異於庚暑症候似當次次勿藥而熱氣之尙爾欠寧何等煎灼耶予曰夜睡之不穩專由於熱氣之浮上此若差勝則夜眠自當善爲之矣有防請醫官入診予命入診柳光翼入診奏曰脈候右三部平穩均適而左三部略有浮意似是感候之未解而然矣周命新診候訖奏曰脈候左右三部平均安穩而浮熱之候似因涼散之不足而然矣金學祖診候訖奏曰脈候左三部似有暫浮之意而大抵夜間燥熱之候必是血分之尙未涼潤而然當用活血涼熱之藥矣予曰提調出去與諸醫議藥可也
정조 18년 · 강
進御加味逍遙散一貼
정조 18년 · 강
命社壇祈雨祭獻官以下施賞有差
정조 18년 · 목
敎曰自朝至夜測雨器水深爲二寸有餘甘澍之滂霈雖荷神賜獻官以下賞典亦係彝典社壇祈雨祭獻官行判中樞府事朴宗岳熟馬一匹賜給典祀官奉常判官柳師模執禮副司果尹序東大祝副司果李相璜監察趙時衡各兒馬一匹賜給祝史副司果鄭國仁齋郞工曹佐郞金龍淳各上弦弖張賜給贊者引儀金東覽謁者引儀任希澤各不粧弓一張賜給
정조 18년 · 강
命一所照訖講試官鄭魯榮李肇源吳泰曾鄭文始拿問嚴處
정조 18년 · 목
政院啓言照訖講亦是國試爲試官者固當一遵節目無敢違越而今聞一所照訖講講居不者試以製述替給粗栍云事未前有萬萬駭然當該試官史官請重勘敎以面試之法朝廷猶不爲之則史官焉敢以製述更試面試乎不可以迂闊論萬萬駭然拿問嚴處試官若令勿爲史官豈可爲之至於以不換粗此亦科試焉敢乃爾該所試官査出捧現告亦爲拿問嚴處
정조 18년 · 강
遣史官封還領左相初度呈辭
정조 18년 · 강
純陵前參奉李尙熙上疏賜批
정조 18년 · 목
疏略曰我聖上憫旱之念憧憧於宵旰珪璧遍擧宜有天心之降格而第以人事修省之道言之則莫如祛奢侈務誠實蓋侈靡之習莫近日若也朝廷之上未見淸素之風閭巷之間專無朴質之俗第宅衣章之宏侈車馬器用之華靡貪墨之所由生也飮食遊宴之務勝冠婚喪祭之踰分耗財之所由起也百金古所稱中人一家之產而見今上自朝著士族下至閭井吏胥一冠一婚動費千金農夫粒粒之若而游食者若流紅女絲絲之勤而游衣者如水此足以天心之致譴也聖上憂勤之敎若慈父之念赤子而爲今日對揚之臣終無一人以聖心爲心憂國如家承流分憂之地未有誠實圖報之心六府無允治之績七事有徒名之歎上以誠心而畀之下以文具而應之上則有錦玉靡安之念而下則有貨色耽樂之風以朝家之爵祿下爲作福之權以朝家之刑杖下爲快心之具此足以天心之致譴也伏願益恢乾剛之德凡於侈靡耗財之事悠泛不誠之處痛加嚴懲以應天心焉臣於待罪陵官時有此一得之思欲爲仰陳者久矣在前本陵三次失火之變專由於火巢之不善爲制蓋火巢之役每在於春間故茂密之草樹經秋經冬枯莖枯葉堆積相連雖使三里民人芟刈爬櫛爲界限而焚之尙易於延燒者固其勢也以臣愚見莫如七八月之間趁其莖葉未枯之時使三里之民預先芟刈其草樹爬櫛其根葉廣分其界限及至春間謹飭其火路而爲巢則必無延燒之慮此實爲陵寢萬全之長策也且本陵大路自古轉繞於靑龍堰下矣以其近水穿破之故民人輩悶其些小費力於修道之政因改其路於靑龍上要害處一年二年漸至岡脈之割斷臣以此累議於道臣終未免矛盾而止伏願亟令道臣及時變通其火巢釐改其道路焉本陵陵卒元戶只爲十九人而如干位田多入川浦之故朝令卽爲尺量後以官屯給代而本府與陵官勢不相敵旣未能隨縮受代陵卒無以糊口擧皆爲人傭雇其何專意守護乎此宜亟令道臣嚴飭本官俾卽其川浦之地一一給代保軍亦以有根着實戶幷爲塡充俾得保存全意守護焉臣於永興民瘼實多習知者敢此尾陳焉還穀之多莫如永興故民不能支堪而流散戊申己酉以前則一府民戶爲一萬三千餘戶矣見今餘存僅爲九千餘戶除却應頉則受還之戶僅爲七千此爲民小穀多之痼弊也元還七萬二千餘石之中最所爲弊者唐米一萬八千八百餘石也名雖米穀實則皮唐當春受糶徒煩往來之費而受無所食及秋督糴備納騰踴之價而辦自白地臣恐若此不已則不出十年永興之餘民無幾矣在今矯弊之道以其元還分劃於民多穀小之邑而所謂唐還依戶曹定例一幷作錢則可爲近六萬之錢矣臣謂趁今發賣以補公用以革民弊則永興一境自作樂土不待朝令之召集而歌詠聖德日如歸市矣本邑之改量已經百餘年之久元量之白徵依舊於殘民續田之新稅消融於中間此實不可不改量者也臣因此而又有海戶痼瘼之可言者蓋所謂揮罹者海民之生涯而稅屬均廳者也定稅於揮罹之基有若量付之元田一定其稅勒爲移易不得之法而比總故雖不獲一鱗而撤棄漁基以其面名不知者之稅白地疊徵於餘存之海戶此實海戶之至冤而日以流散其所爲弊非獨本邑至於定平文川等沿邑率皆以此逃散故近來海物之翔貴於京市良由是也今若更申隨起隨稅之法則持網入海者必將絡續於可漁之場而安業矣伏願一一釐革以爲慰人心弭天災之道焉批以奢侈之害甚於天災古人之格言近來浮靡奢汰日甚一日爾能說其弊甚可嘉也然所謂矯弊之道在於朝廷當隨處留意附陳除草事岡路事復戶事令道伯論理狀聞後稟處永興唐還事改量事海稅事亦付之道臣如有意見使之狀聞
정조 18년 · 강
勘放秋曹時囚金千秀
정조 18년 · 목
刑曹啓言罪人金千秀承傳色呼望事體何等嚴重渠乃不善擧行致煩捧遲晩以入之命而初則餙詐發明末乃以未及轉舌等語泛稱遲晩請嚴刑得㥽敎以定配收贖放送此後更以院隸呼望事有入徹之事該隸嚴刑爲奴首隸亦爲重治事捧侤音放送
정조 18년 · 강
藥院請診賜批召見提調徐有防副提調鄭大容于重熙堂
정조 18년 · 목
藥院請入診批以諸症尙若惟睡意稍穩此似藥效矣○有防曰夜間諸節俄因批旨又從醫官而詳細承聞矣寢睡雖幸少勝而浮熱猶有餘症下情不勝焦迫矣予曰睡意則近來明發之餘不無少勝而疹處熱氣尙爾作苦矣有防曰今番進御湯劑諸醫皆以爲必當有聖效云昨夜寢睡之稍穩或因藥效而然耶予曰似不無藥效矣當歸雖分錢之間予不得服之蓋眠則輒溢滯故也今番則服輒順下少無滯意誠可謂異常矣有防曰今番湯劑必是當劑而然因此快得勿藥區區之望也予曰洪旭浩不爲入來乎大容曰不爲入來矣有防曰李明運方帶都提軍官所着笠天翼恐有不便於診察之際故俄已使之權着帽帶矣予曰諸症使醫官輩詳傳於李明運乎有防曰已爲詳細傳之矣予謂醫官白成一曰癤處當傳之藥爾須相議於李益昌及諸醫而回奏也
정조 18년 · 강
進御加味逍遙散二貼
정조 18년 · 강
召見水原留守趙心泰于重熙堂
정조 18년 · 목
予曰今番雨澤本府何如耶心泰曰水深爲一寸四分外村姑未聞知而以近面觀之皆可爲一犂矣予曰城役至於何境乎心泰曰其間姑停而今則已得雨矣渠輩亦方顒望故一兩日間石手木手皆令下來而目今北門虹霓幾皆爲之矣予曰上樑當在何時乎心泰曰似在來月望間矣予曰今番軍馬何如耶心泰曰似勝於昨年矣其中亦多有步才之稍優者雖未及於京軍馬而若收養習步則足可用之渠輩則家計稍實者賴此而皆不費力於馬政云矣予曰親軍衛中有馬才者乎心泰曰敎習則必當有成就者鄕軍給馬八道所未有之恩典若能次次操鍊豈無可用之才乎此則專在於守臣勸勵節制之方矣心泰曰本府右列以內外村差出而試射則姑無通融許赴之擧臣意則使之通內外許赴似無向隅之歎矣予曰從當處分而此可謂不費之惠矣予又曰城門看役誰耶心泰曰南門則金樂淳李邦運北門則李栢然丁遇泰矣予曰鄕武士有仕路乎心泰曰頃者仰達尙未蒙處分矣銓曹間間收用則好矣予曰哨官每都目過矣內營幾都目外營幾都目定式好矣予曰城役今年內當築幾何心泰曰今年內欲限一千二百餘步爲之爲計而姑未可知矣今年內此若如計築成則此後事比諸初頭似不難矣予曰行宮圖形自某至某有若複道者然何必如是爲之也務從質朴堅固好矣心泰曰以圖形觀之則雖若近巧而實則不然矣予曰更爲圖形以進可也
정조 18년 · 강
命均廳錢十萬兩貸送於華城
정조 18년 · 목
水原留守趙心泰啓言城役物力之貸用於均廳者爲二十萬兩而目下姑無成就者則此非盡入於工役許多物種分排措置之際所費浩汗物力每患苟艱臣不勝悚悶又限十萬兩貸得於均廳然後庶無乏財停役之弊故敢此仰達矣從之
정조 18년 · 강
以閔百準爲韓山郡守口傳也旋命勿施差代
정조 18년 · 목
該郡守當日辭朝事有命而百準家有拘忌不得入闕也
정조 18년 · 강
判府事朴宗岳上箚辭賞典賜批
정조 18년 · 목
箚略曰卽伏見傳敎下者有賜馬之命臣不勝瞿然慙悚之至噫今玆一夜滂霈之澤得於四旬暵乾之餘亶由我聖上方寸之禱不以靜攝而少弛雲漢之望不以乙丙而有間圭璧遍擧常膳特減至誠惻怛轉災爲祥果見神天孚格甘兩沛然枯苖回責惟此寵錫之典胡爲而及於臣身也伏乞亟收成命批以彝典也與亦有幸何辭卿其勿辭受帖仍命遣史官傳諭
정조 18년 · 강
命耽羅人吏曹正郞康聖翊部將朴重煥待下敎待令
정조 18년 · 목
兵曹以濟州人朴重煥南行部將加設單付下批而上來肅謝稟有是命
정조 18년 · 강
以前翰林李相璜假注書趙台榮差照訖講試官仍命相璜所帶湖南京試官之任今政差代
정조 18년 · 목
敎曰照訖講時春秋館承文院官之一員眼同參試卽監試之監察大科之臺諫爲監試之意也今番兩所進去史官皆被拿藝文館則前翰林李相璜特差別兼使之進去承政院則假注書趙台榮進去京試官李相璜聞其篤老侍下勢難遠離今日政差代照訖試官之代亦卽改付標○一所照訖講試官任希存加差試官尹悌東趙台榮二所加差試官李相璜
정조 18년 · 강
有政吏曹判書金載瓚參判黃昇源參議金履翼進
정조 18년 · 목
以林濟遠爲承旨朴基正爲大司諫康聖翊爲正言尹序東爲副校理姜垣爲工曹參判李坤爲知經筵趙鎭寬林蓍喆爲同義禁李秉淳爲韓山郡守徐有聞爲全羅左道京試官
정조 18년 · 목
以韓晩裕爲禮曹參議晩裕趙鎭宅幷新通也
정조 18년 · 강
推漢城判尹尹師國
정조 18년 · 목
政院啓言卽見漢城府坐不坐單子則判尹尹師國連日懸病非但詞訟劇地委屬可悶近來飭敎何等申嚴則許多曠衙事甚未安請推考警責允之
정조 18년 · 강
命賞加江華人金充郁
정조 18년 · 목
京畿監司徐龍輔狀啓以爲文山浦居民金大鎰等十六人以浦邊殘民捉魚於注文鎭前民兼場矣去月二十日夜海霧四塞咫尺不辨之中風緊船疾誤掛於串致嶼矗巖上船體半傾底板卽拆水滿船中覆沒在卽夜深村遠無人來救或束草芚或附帆席浮海號哭之際不知自何來一小船飛棹當前舊力拯出無一名渰死問其救活人姓名則乃江華居通政金兌郁也其在激勸之道宜有褒賞之典請令該曹考例稟處敎以漆夜霧海救出近二十人命云者極可嘉何待回啓特爲賞加今夜內敎旨安寶與此回諭下送該道
정조 18년 · 목
疏略曰臣以無似適叨見職焚惔之辰略效狂瞽之說蒿目之憂旣切衝口之言自發鋒鏑之來固所預料卽又見正言申龜朝之疏滿紙臚列罔有紀極豈意臣沫血之忱反速人剌骨之憾也以臣孤弱觸彼忌諱早晩顚沛自知倘來而猶不料其駭機急鋒之如是驟發也然其爲說出於朝東暮西匿怨背本之類則顧何足呶呶較絜以汚筆舌而乃若論說之悖於倫理情態之急於黨護有不得不仰暴噫彼金鍾秀論其負犯關係何如其凶肚悖腸所由來漸矣所流毒慘矣苟以春秋先治黨與之義直截從事則所宜論列豈止沈煥之金履成兩個而已哉特從其跡顯泥獸情昵糾蛇十手所指萬目難掩者而約略言之耳司直之地若責臣以掛漏則臣固俯躬攝齊慙謝之不暇而今此綱打之目果奚爲而至哉爲國除凶謂之懲討以姦陷善謂之網打渠以先論凶魁略及血黨謂之網打者放肆無嚴胡至此極近日公車擧多論列凶魁渠之初疏獨不槪及論其情跡固已可疑到今觀之可謂眞臟畢露蓋其止論凶魁者渠雖骨騰肉沸亟欲操戈特以國是莫嚴大論難犯忍氣吞聲側睨俟時及臣之攙及一二黨與始乃撑眉努目吐出一口惡氣究厥心腸吁亦凶憯況所謂條件各異叚落懸殊者尤不滿一笑䲷之翼摶觜啄獍之爪攫牙齧效用則殊逞凶則同果有各異懸殊之可言耶設使其間有小小異同苟非入其左腹臥其帳內者孰得以知之然則謂臣網打綱已漏渠臣之網不亦疏乎蓋渠所怒專有所在煥之履成亦且餘事則其下支辭蔓語又屬餘事之餘事特借以掩其陰護之本情耳尤何足卞破而總營之役不過就事論事言其設處之非宜諫長之疏亦不過官師相規慮其臺風之虧壞停望事不過惜其不循公議不待標案無故無累不停自停者也又若著田戶籍之論各項年利之說當此民窮財竭之日如使兼幷者均分婪鄙者知耻則庶或有一分禆益故不揆迃疏有所論列有是者庶幾知悛無是者自當泰然顧何待指名說去而其曰滿朝羞辱何不指的者尤是萬萬意想之所不到也科場事臣之所論有慨目下冀或少禆而士子之論無不稱快則彼之爲言獨異常情無或嚴科場之論別有妨害之端而然耶臣之湖南掌試今至十二年之久忽剙無根之說作爲聲罪之端者抑獨何心若有幾十人之躪死豈有臣所不聞而彼獨詳知於十二年之後言出構捏又何多卞抑臣聞之溺人必笑臣於鹽鐵榷利殃民病國之說不覺一笑鹽鐵論乃漢桓寬所著設爲文學與大夫反覆問難之辭意在崇敎化而破功利特借鹽鐵以名其篇耳塗人耳目本非僻書彼所謂鹽鐵榷利質陳於聖明決知其殃民病國者無乃別有所見耶卽此一款其急於構臣而不顧倫脊槪可知矣假托應旨敢售毒手宜其自反而不當加之於人矣臣於世路本是虛舟豈足有無而只緣求助之敎有足感動憂愛之忱按住不得齟齬數條信心下筆不自覺其重觸駭鋒深忤當路一日二日連陳對章自救不暇臣之通籍二十年不料世路之如是危怕也臣實滄浪更何怨尤聲罪至重擬律至嚴縮伏悸恐靡所自容官職去就非所可論短章自列略暴情實伏乞鐫臣見帶之職以安私分批以昨日求言今日罪言有甚於訑訑與李遇濟申龜朝雖不得不含垢此而終靳一言弦韋則孰肯爲此時之大官乎遇濟則待避不避且置之爾之前疏中云云全沒稱停彼苟浮於四者爾何言之䵝䵢近俗如是也故當者何曾愧服見者視同戲劇爾難免下語不審之失矣笑彼龜朝忽駁爾疏逐逐條條不遺餘力特於右一款滲漉渠意與爾意沕合而然云爾登時詣臺當有覈正之擧而爾言乖激遮途壹辭則心然口否抑何故也違牌踏下微意存焉今疏雖曰請懇勢難例批辭職依施一以俾便救護一以俾所知非
정조 18년 · 강
頒賜濟州貢馬二百八十八匹
정조 18년 · 목
各宮房九匹時原任大臣三匹時原任閣臣十五匹承史五匹將臣五匹壯勇營都提調以下十五匹水原留守一匹內乘別軍職承傳宣傳官十八匹閣屬官十八匹別看役二匹醫官一匹武藝廳六匹內閣吏隸一匹內外寺吏隸二匹內官十八匹傳命司謁一匹待令別監一匹司謁一匹差備別監一匹各處留養三十四匹壯勇營軍馬三十匹內寺留養二十匹水原軍馬五十匹下本寺三十一匹
정조 18년 · 목
存秀以秋享大祝肄儀時晚到吏曹請重勘敎以聞其親病難於離捨使之給由出送則今日肄儀不爲言送改付標者萬萬駭然待敎李存秀罷職
정조 18년 · 강
遞宗廟署提調李文源以洪良浩代之口傳也
정조 18년 · 목
敎曰秋享時都提調提調不爲進參云提調李文源許遞令該曹口傳差出
정조 18년 · 강
召見奉常寺久任郞廳柳師模于重熙堂
정조 18년 · 목
予曰予之憧憧一念惟在祀典之精享而第今日熱如此享品或有欠精之慮何以則好耶昨年秋享時則雖至撤籩之後享需一如陳設時精潔此則典祀官諸執事之處誠致敬而然也今亦十分致誠與氷庫提調相議各別照氷毋至欠潔之歎可也師模曰享品之精潔都在照氷之如何故已與氷庫提調相議申飭矣予曰奉常判官可謂得人也須各別處誠致精也
정조 18년 · 강
遞承旨閔昌爀
정조 18년 · 목
宗廟秋享在再明也
정조 18년 · 강
左議政金履素陳箚賜批
정조 18년 · 목
箚略曰臣於南來之路偶得咳喘之疾沈淹床玆轉側須人中書重務自致曠癏每一念及殆欲添病至於出疆新命義當不敢言私而顧臣見症之外蹣跚之病聖明之所嘗俯燭者殿陛扶筇之擧雖出於一時權宜尙覺駭於瞻視尤何以致身絕域以對殊俗哉體諒恩敎已及於日前僚相之批此實天地父母之慈也伏枕感祝如獲再生伏乞先將中書之職亟行鐫免仍命專對之任趁卽差代批以專對之任特許勉副卿其安心愼攝俟間視事仍遣史官傳諭
정조 18년 · 목
予曰昨日奉常判官入侍己有所下敎而予之一心在於祀典今値秋享日熱如此粢盛之薦牲牡之享易致味臭之或變致勤之道惟在冰丁之多備冰庫提調使之來待于廟內可也有防曰前年秋享亦當盛炎而照氷甚多故雖到曉撤時諸所陳設無一味敗者矣予曰宮享時參用時果而果品與器數稟定儀式可也
정조 18년 · 강
命忠淸中軍金聖彬拿處旋命放送五衛將廳使令通禮院書員等依律決杖
정조 18년 · 목
政院啓言忠淸中軍金聖彬旣呈下直單子不爲入來萬萬駭然所當重勘而本院請推外無他罰何以爲之敎以令兵判拿入嚴問取招草記○兵曹啓言金聖彬供今日元無呈下直單子之事日高後得見朝報不勝驚惑云屢次嚴問一直如是故應問各人等一一査問則通禮院書員鄭得俊供五衛將廳使令崔仁卜昨日言於矣身曰忠淸中軍下直單子待曉以呈云矣身以爲更有來言者然後當呈云仁卜唯唯而去故言于入番書員金禧景書置單子待有人更來呈之云金禧景供今日曉頭有何人自外高聲曰忠淸中軍下直單子呈於廳座故昏曉中不能問其姓名果爲呈之云崔仁卜供中軍元無此言而自五衛將移遷矣身便同帶率日前往中軍家見其子問以何日下直則以爲初六七日下直云矣身言於通禮院書員鄭得俊之時誤以初四日傳之云矣五衛將廳使令旣非親聽於中軍乃是其子之言則亦甚殊常通禮院書員不問更來言者之姓名遞然呈之亦極駭然竝令攸司照法重勘金聖彬則以不知納供者事狀似然而旣見朝報下直拜辭則所當據實自首於政院而不此之爲至有院中之啓致煩嚴問請令該府拿問處之允之○以金聖彬囚單敎曰格例何足責也炎熱渠亦知之分揀放送○刑曹以五衛將廳使令崔仁卜以詐傳言語決杖一百通禮院書員鄭得俊金禧景等以不應爲事理重杖八十竝放送啓
정조 18년 · 강
遣承旨馳詣宗廟永寧殿奉審摘奸
정조 18년 · 강
飭享官諸執事齋沐分給佾舞工人等滌暑之需
정조 18년 · 목
敎曰日熱如此獻官諸執事必當各別齋沐佾舞工人等須有提擧可以察飭掌樂提調中有實病人許遞其代以廟內進詣人中令該曹口傳擬入待下批使之嚴飭滌暑之需依冬享時禦寒例分給事進去承旨面飭提擧仍令獻官知悉
정조 18년 · 강
以徐有防爲掌樂提調口傳也
정조 18년 · 강
同義禁李漢豊上疏賜例批
정조 18년 · 목
疏略曰臣才旣疏於詰戎責未副於緝盜奚徒臣心之自訟抑亦人言之可怕果然橫逆之來出於銀臺稠座之中事雖驚駴語近煩猥則資非崇班迹異文宰固何敢形諸文字仰瀆崇嚴而仁覆之天無間崇庳慈父之愛宜均文武玆敢冒死鳴號月前承旨兪漢寧家以其奴婢之見失呈訴臣廳故嚴飭校卒卽令▣捕彼忽於昨日招致臣廳校吏於政院盛氣咆喝專事僇辱所可道也臣實自恧豈欲索言以傷忠厚之風而堂堂尙書之省有此街路中光景卽其奴婢之未卽▣捕而見過於彼也臣之不勝任不惟此一事則以此彈臣臣固甘心臣雖疲劣名曰大將而捉其若校若吏詬叱其大將凌踏其大將殆無餘地又不在私室在於公堂則以何顏面更對校吏以行大將之事哉伏乞亟降威罰
정조 18년 · 강
右副承旨兪漢寧上疏賜例批
정조 18년 · 목
疏略曰臣於日昨以職掌事招致捕廳吏則所謂待令書員冒着紅團領平頂巾故責其他司吏之替來招詰該廳首校仍曰近來戢盜太弛竊發遍行歸告汝將各別譏捕使閭里得以安堵云矣該大將李漢豊肆氣發怒忽地陳疏拖引千萬不當之言至曰臣含憾於不卽捕給逃婢噫彼捕將雖是武臣職居宰列官是中權而乘憤投疏語無倫脊一至於是耶春間姻家婢僕有逃者臣果送言要其窺捕至於昨日招責該校不過體例間事而拖及▣盜之政何嘗有一分提及於他事則全沒實狀操切抑勒不有餘力臣雖疲駑豈足呶呶爭卞而緣臣無似啓武臣驕妄之習貽淸朝士夫之羞臣以何顏昌沒翺翔於近密之列乎略陳短章徑出禁扃伏乞鐫削臣職
정조 18년 · 강
重推齋郞柳遠鳴監察申應漢
정조 18년 · 목
承旨李羽晉啓言永寧殿秋享大祭時齋郞柳遠鳴緣於生疏間有顚錯諸執事四拜之際遲速不齊禮節多錯而押班監察無一言責飭難免不職之失請竝從重推考從之
정조 18년 · 강
校理徐有聞疏陳母病徑出踏啓字
정조 18년 · 강
命華城赴役匠募限涼生間停役